text: Près de Naples un vile a,
   Puchole le claime on pieça,
   Où Virgiles fist pluseurs bains
   Qui faisoient malades sains,
   Et ot seur chascun baing escrit
   De quel maladie garit
   Estoient cil qui s'i baignoient ;
   Par l'escripture le savoient.
   Mais sachiez que fisicien,
   Qui ont fait maint mal et maint bien,
   Depecierent tous les escris ;
   Car ce n'estoit pas leur pourfis.
   Encor se de tels bains estoient
   Croi je que pou les ameroient.
   PageV01P054
   À Naples fist il de metal
   Seur I piler un tel cheval
   Qui chascun cheval garissoit
   D'aucun mehaing, se il l'avoit,
   Mais con le loiast au piler.
   C[e] ay, pour voir, oy conter.
   Li mareschal qui lors estoient
   Ens ou pays ne gaaignoient
   Nule riens à mareschaucier.
   Pour ce le firent depecier ;
   Dont il firent mal et outrage,
   Mais trop leur faisoit grant damage.
   Je croi qui à Naples iroit
   K'encor le cheval trouveroit.
   À Ronme fist, c'est verités,
   Virgiles plus grant chose assez ;
   Car il i fist I mireöir
   Par quoi on povoit bien savoir,
   Par ymage qu'il y avoit,
   Se nus vers Romme pourchaçoit
   Ne fausseté ne trayson
   De ceaus de leur subjection.
   Et fist une mousche d'arain
   De quoi encor le pris et ain.
   À Naples cele mousche mist,
   Et de tel maniere la fist
   Que, tant com la mousche fu là,
   Mousche dedenz Naples n'entra.
   Mais je ne sai que puis devint
   PageV01P055
   La mousche, ne qu'il en avint.
  